정조 3년
己亥八月初九日卯時。上御西將臺。親臨城操入侍時。行都承旨洪國榮。行左承旨鄭民始。行右承旨李義翊。左副承旨徐有防。右副承旨李秉模。同副承旨李枰。記事官李兢淵。假注書徐鼎修。記事官李信祜鄭東浚。以次侍立訖。上具金甲。出便次陞座。侍衛諸臣。各就侍立位。兵曹判書鄭尙淳跪啓稟行城操禮。通禮跪請出次。上降座乘輿。出行宮門外。尙淳跪啓稟旗鼓在前。請駐蹕。宣傳官請受信箭于兵房承旨。義翊跪啓請藍白信箭。以授宣傳官。宣傳官奉以前行。宣傳官跪稟放信砲三聲。仍呼軍器寺放砲。宣傳官跪稟鳴金二下大吹打。大駕到作門處。尙淳跪啓請駐蹕。宣傳官跪啓稟鳴金三下吹打止。守禦使亦於信地。放大砲一聲。吹天鵞聲。各兵一齊吶喊共三次。鳴金一下喇叭止。宣傳官跪稟鳴金二下大吹打。守禦使於信地。跪迎路左。大駕入作門詣臺下。宣傳官跪啓稟鳴金三下吹打止。又跪稟嗚鑼邊。旗幟分立左右。上仍登將臺上陞座。黃門旗手。義桿作門于淸道旗之前。上曰。時原任大臣及守禦使入侍。領敦寧李溵。領議政金尙喆。左議政徐命善。守禦使徐命膺。以次進伏。溵等曰。連日勞動之餘。聖體一向萬安乎。上曰。予則一樣矣。卿等昨今兩日。能爲休息乎。溵等曰。臣等則姑無疾病。而只以玉體之萬康。爲臣民之幸矣。上曰。先大王庚戌年幸行時。歷臨此臺。今日予又來此。山川依舊。觸物興懷。予心愴感。無以爲喩。尙喆等曰。今番幸行。蓋出於繼述之聖意。而展拜兩陵。來臨此臺。竊想聖心。安得不感慕乎。臣等亦忝陪扈之班。來到此地。下情不勝感愴矣。上曰。先朝御此臺時。亦命鼓吹。今番亦依此爲之。可也。仍命侍衛諸臣皆登臺。上曰。丙子年賊兵。乘夜負板登城。我軍覺察。以湯水灌之。無不糜爛而退云。此地卽其處乎。尙喆曰。然矣。其時仁祖大王。夢見溫祚王。來告賊兵登城。聖祖仍驚覺。卽命偵之。果如其言。令將士擊却。斬獲甚衆。還都日。特命建溫祚王廟。春秋享祀。是甚靈異之事矣。命善曰。於此亦可見邦籙靈長神人默祐之驗也。上曰。其時事誠不偶然矣。尙喆曰。殿下旣臨此地。仰惟昔日。聖心之感慕。當復如何。第念人君之孝。異於凡庶。此武王所以善繼善述而爲天下達孝也。伏望殿下。必以聖祖之盛德至善。爲法於今日。而思盡繼述之道焉。上曰。卿言試好矣。惟我肅祖英考。追孝廟之志事。痛中華之陸沈。凡所繼述之道。靡不庸極。此可謂後嗣之法也。予以否德。豈敢望萬一彷彿於聖祖盛德。而惟其區區自勉之心。每以追述先志。不墜令德爲望。而其所善繼之策。只在於以實心行實政。得有實效。然後予之今日之心。庶免爲文具之歸。卿等亦須體予此心。以盡協贊之道。是予所望也。命善曰。聖敎至此。臣等不勝欽歎。而臣等俱極駑劣。不能對揚其萬一。尤切惶愧矣。溵曰。領相旣以繼述。仰勉於殿下。殿下又以協輔。責之於臣等。君臣上下。互相勉勵。毋或少弛。則下敎中實心實政。豈無其效乎。上曰。南北漢之於我朝。其爲緊重。奚但如漢之三輔。唐之兩衛。而昇平日久。戎務廢弛。兵不足爲陰雨之備。城不足爲保障之地。念之及此。寧不寒心。是以予於拜陵歸路。不憚數日之勞。必欲親覽操練者。蓋使恬憘之將卒。知所振勵之勤意也。尙喆曰。聖敎誠然。近來戎政。殆不成樣。至於操習之法。亦皆廢棄。而今番自上親閱。可謂作士氣修舊典之盛擧矣。上曰。守禦使先歸信地。城操節次。卽爲擧行。可也。尙淳跪啓稟小開門吹打。宣傳官跪稟號令。呼鉦手。鳴金二下少吹打。宣傳官跪稟鳴金三下吹打止。兵曹判書以下各班。以次行參現禮訖。尙淳跪啓稟放陞壇砲。宣傳官跪稟號令。呼軍器寺。放信砲三聲。又呼鉦手。鳴金二下大吹打。牢子一人進跪。大呼開門。旗手應聲。揮旗而退。宣傳官跪稟鳴金三下吹打止。尙淳跪稟放升旗砲。宣傳官跪稟號令。呼軍器寺。放信砲一聲。呼鑼鼓手。擂鼓鳴鑼共三通。升旗後。仍鳴金鑼鼓止。該面城將。亦放砲一聲。擂鼓鳴鑼升旗。少頃。鑼鼓止。義翊跪啓稟宰樞執鼓。宣傳官呼訓鍊院宰樞執鼓。訓鍊院副正金魯直。未及待令。尙淳曰。宰樞執鼓。隨駕訓鍊副正。當爲擧行。而當該副正。不爲待令。誠極駭然。爲先汰去。何如。上曰。依之。出擧條上曰。訓鍊副正。口傳差出。出榻敎訓鍊副正朴基豊。趨進臺下。應聲擂鼓。守禦使由轅門。趨入參現。因留壇上。尙淳跪啓稟發伏路兵。宣傳官跪稟號令。呼軍器寺。放砲三聲。呼鉦手鳴金邊。該面亦一體擧號砲三聲。鳴金邊。發伏路兵。宣傳官跪稟止金。尙淳跪啓稟該面操。宣傳官跪稟號令。呼鍾手撞鍾。如該方數。又呼喇叭手。吹掌號三聲。又呼鼓手。擂鼓三通。官兵執器上城。宣傳官跪稟止金。尙淳跪啓稟閉城門。宣傳官跪稟號令。呼軍器寺。放信砲三聲。呼鉦手。鳴金二下大吹打。仍閉城門。宣傳官跪稟鳴金三下吹打止。宣傳官又跪稟吶喊號令。呼軍器寺。放砲一聲。呼喇叭手。吹天鵞聲。吶喊共三次訖。宣傳官跪稟止金。鳴金一下喇叭止。尙淳跪啓稟放肅靜砲。宣傳官跪啓稟號令。呼軍器寺。放信砲三聲。又呼敎練官。立肅靜牌。樹豹尾旗。宣傳官跪稟休息號令。呼軍器寺。放信砲一聲。呼鑼手鳴鑼。該面城將。亦放砲一聲鳴鑼。各兵休息。宣傳官跪稟止金。該面城將。亦鳴金鑼止。該面伏路兵。放砲放起火報警。該面城將。亦放砲放起火如數。宣傳官跪稟該面防賊號令。呼軍器寺。放信砲二聲。放起火二枝。立朱雀旗。該面遊兵聽候。宣傳官呼鼓手擂鼓。吹天鵞聲。呼朱雀旗手。向前連點。該面遊兵。擧起火一枝以應之。吶喊飛趨。上城應援。賊至百步內。該面城將。不待臺上號令。自擧砲一聲。吹天鵞聲五次。佛狼機鳥銃。五次輸放。鳴金一下喇叭止。賊至五十步內。該面城將。放起火一枝。吹天鵞聲一次。火箭弓矢。齊發一次。鳴金一下喇叭止。賊至城下。該面城將。放砲一聲。擂鼓吹天鵞聲。鳴鑼擊鼓。城上兵夫。以石擊打。賊敗。該面城將。鳴金一下擂鼓止。賊遠遁回巢。該面城將。擧起火一枝。報賊退。宣傳官跪稟鳴金一下擂鼓止。宣傳官跪稟得勝。大吹打。呼軍器寺。放信砲一聲。呼鉦手。鳴金二下大吹打。該面遊兵。擧起火一枝以應之。仍回信地。該面城將。亦放砲一聲。鳴金二下大吹打。宣傳官跪稟鳴金三下吹打止。該面城將。亦鳴金吹打止。尙淳跪啓稟開城門。宣傳官跪稟號令。呼軍器寺。放信砲三聲。呼鉦手。鳴金二下大吹打。仍開城門。宣傳官跪稟收伏路號令。呼軍器寺。放信砲一聲。呼喇叭手。吹掌喇叭一遍。該面城將。亦應砲掌喇叭。收伏路兵。宣傳官跪稟鳴金一下喇叭止。尙淳跪啓稟下城。宣傳官跪稟號令。呼軍器寺。放信砲三聲。呼鉦手。鳴金二下大吹打。該面城將。亦放砲三聲。鳴金大吹打。各兵皆下城。每五垜留一人看瞭。餘俱下城。宣傳官跪稟鳴金三下吹打止。該面城將。亦鳴金吹打止。宣傳官跪稟休息號令。呼軍器寺。放砲一聲。呼鑼手鳴鑼。該面城將。亦放砲鳴鑼。各兵皆休息。城操禮畢。上謂命膺曰。兵者不鍊則無用。卿須體予董飭之意。必須着意修擧。可也。以今日城操觀之。軍務擧行。雖免大段失儀。凡於節制。多有生疎之擧。當此平常安閒之時。猶不免顚倒失操。則其可責之於倉卒應接之際乎。今爲將兵之臣者。所當惕然加勉處也。命膺曰。臣亦以此之故。實不勝惶愧。而此後則謹當殫竭擧行矣。尙喆等曰。詰戎政閱武器。自是王政之大者。而殿下特於輦路。親臨操練。修擧廢典。董飭將臣。臣等實仰聖意之有在。而爲將兵之臣者。亦豈不仰體乎。上曰。日已晏矣。卿等姑先退去。可也。尙喆命善等。先爲退出。上謂命膺曰。此處地形甚高。四面城池。皆入望中。粉堞周遭。醮樓一新。卿之修擧。實用嘉尙。予旣來此。仍欲巡視近處城堞。城上道路。果無逼側難行之處乎。命膺曰。東城則峯巒高峻。有難於輦路幸行。而南城則極爲平坦矣。上仍乘輿。出西將臺。上曰。只承史陪從。侍衛及旗鼓。皆令落後。上曰。軍士房承旨李義翊。連日隨駕。想必勞憊。禮房承旨徐有防。以代房隨駕。可也。上曰。守禦廳執事一人。隨駕後近處。凡有詢問。皆令應對。可也。上至西城。守禦廳執事延德雨進駕前告曰。此是天柱峯前路矣。上仍駐蹕。周覽城內城外。上曰。天柱峯下。樓閣之隱現於林木間者。此是天柱寺乎。有防曰。然矣。上指城外山谷曰。此處雖或稍低。而四面岡麓。皆爲嶄截。可謂此城之要緊處也。自此距廣津。爲幾許里乎。有防對曰。幾三十餘里矣。上至南城。又爲駐蹕。指梨峴山曰。此是何處乎。有防問於德雨後回奏曰。此是梨峴云矣。上曰。丙子年。金藎國鄭蘊諸人。請以四百兵。先據此地。以通三南聲息。而其時因體府之不從。竟爲敵人所奪。以至內外阻絶之境。至今思之。可爲歎惜。此果其地乎。有防曰。然矣。上曰。自城中至梨峴有路否。有防問於德雨後回奏曰。路在山脊。直通南門云矣。上曰。此路與三南大路相通乎。有防曰。然矣。上曰。距山城爲幾許里。有防曰。十四里云矣。上曰。梨峴之左。稍南而近於山城。上有墩臺者。此是南格臺乎。有防曰。此是南格臺。而若登此臺。則城中形止。皆爲俯瞰。東至武甲山雙嶺以內山谷迂回處。皆可坐見云矣。上曰。故判書李箕鎭。修築南格臺。長養樹木於梨峴云。然否。有防問於德雨後回奏曰。李箕鎭爲之云矣。上至南門樓駐蹕。上顧謂侍臣曰。凡人之過此地者。亦莫不憤惋慷慨。其況予心乎。今登此樓。俯臨南來之大路。想像丙子年事。歷歷如在眼中矣。其時金瑬輩。請移蹕江都。聖祖夜出此門。氷滑路險。至於捨馬而步。玉體仍以不寧。未免回駕入城。今見此地。想起前事。感慕之中。不勝於邑矣。從古亂離之際。播遷之苦。何代無之。而豈有如我朝丙子年之蒼黃罔措乎。今雖昇平日久。域內安謐。而其在安不忘危之道。君臣上下。所當惕然興感。互相勉戒處也。有防曰。聖敎誠然矣。其時之事。至今人皆傳說。而雖無知婦孺。莫不哀痛而憤慨矣。上曰。其時諸將。各守四門。而南門則具宏守之。或出兵接戰。多有斬獲云矣。有防曰。至今城下谿谷之間。或得鐵丸箭鏃云矣。上曰。南門以東。則城上道路。頗險峻云。自此因向北城。好矣。上至北城。德雨進前奏曰。此是連珠峯矣。上仍駐蹕。峯上謂有防等曰。此城之外。山坂之險峻。澗谷之回曲。比南城外。尤甚矣。此是胡兵埋伏處乎。有防曰。然矣。上曰。其時金瑬。督戰於此城。爲賊人所瞞。輕先出兵。至於全軍敗沒。到今思之。實爲矜惻矣。有防曰。伊時御營軍三百人。一齊下城。爭先赴賊之際。左右伏兵齊起。爲其所殲。又緣火藥之不給。請藥之聲。胥撼山谷。蓋爲其主將者。撙節火藥。至於一敗而不救云矣。上曰。北門之戰。無一人生還者。雖緣强弱之相懸。而主將之節制。亦有所失宜而然矣。有防曰。聞金瑬聽術士之言。輕先出戰。至於致敗云矣。上曰。戰亡人致祭。設行於何處乎。有防指城下直北山谷間少平處而奏曰。此是戰場。故於此設祭云矣。上曰。以古人文字觀之。凡於古戰場經過之時。皆不禁悲㥽感愴。弔古悲昔之意。則況予親臨此地。又命設祭。有若忠魂毅魄。尙留於山谷之間者。心甚惻然。幾不禁下淚矣。予於此。又有所感焉者。此不過百餘年前故戰場。而一見其處。尙不覺惻然于中。則至於窮村深鄕蔀屋殘民。其爲困苦殘忍之狀。如或親見。則其爲惻然。奚但如臨此地想古事之懷乎。然而此則猶不得目見。故每一念至。雖爲惻然。而猶不至於下淚。蓋人情不能無間於見與不見而然矣。有防曰。聖敎誠然矣。民間愁苦之端。不一而足。殿下深居九重之內。豈盡俯燭乎。上曰。丙子年淸兵。皆屯於此處乎。有防曰。其時胡兵。充斥城外四面。至無片土之空閒處。而至於北門之外。則賊兵尤聚。峻麓深坑。無非營壘故址云矣。上曰。此處地名云何。有防問於德雨而回奏曰。城門之外大路之左則乃金巖洞。右則馬跟洞云矣。上曰。本州故邑基。在何處乎。有防曰。山下稍廣處。此是故邑基址云矣。上曰。黔丹山在何處乎。有防曰。自此直北而望。則有山逶迤壁立者。此是黔丹山云矣。上曰。距此城爲幾許里。有防曰。十五里云矣。上曰。其時原州營將權正吉。率勤王兵至此。而爲賊所遏。不得前進。擧烽相應。城中人望見。知有援兵。莫不聳喜云矣。有防曰。此山與山城。爲相望之地。足以烽火相通矣。上曰。城之東。崒然而高出者。此是汗峯乎。有防曰。然矣。其時虜兵。自據此山之後。城中虛實。無不俯見云矣。上曰。自丙子之前。已有漢峯之稱云。信否。有防曰。然矣。上曰。此事。似不偶然矣。國淸寺在何處乎。有防曰。在西門之內矣。上曰。國淸寺之號。乃僧覺性所名。而有先知之䜟云。信否。有防曰。甲子築城時。覺性首創二寺。名以國淸漢興。時人莫知其義。丙子後。始悟漢與汗同音。金國是年。改號爲淸。仁祖大王異之。賜賚覺性甚厚云矣。上曰。地名之偶然相符。何必盡歸於䜟緯之說。而自後人觀之。則雖謂之事不偶然。亦無怪矣。上至北門樓。仍駐蹕。命以酒壺饌盒。宣賜諸臣後。上曰。此城形止。今始周覽。城在衆峯之巓。左右山谷。崎嶇峻急。可謂天險之地也。實爲緩急可恃。而以丙子時事觀之。初不得一與敵人決戰。終未免城下之辱。蓋地理之不足恃。有如是矣。有防等曰。聖敎誠然矣。地理之險。莫如劍閣蜀道。而及其不守也。人皆掉袂而入。有若平地坦路。以此觀之。天府之險。金湯之固。果無足所恃。而古人所謂地利不如人和者。政爲此也。上曰。承旨之言。誠是矣。然易稱王公。設險以守國。蓋設險守城。有國之不可已者也。若使地利人和。俱得其宜。則豈非第一道理乎。有防曰。春秋。莒恃陋而不修城郭。君子以爲罪之大者。則築城鑿池。果是不可已之事矣。上由北門。仍詣枕戈亭。降輿御亭上。上曰。守禦使入侍。命膺進伏。上曰。此是故軍器所乎。命膺曰。然矣。上曰。完豊府院君李曙築城時。得此亭於榛莽蕪沒之中。不能知其年代云。然否。命膺曰。此事載於本州邑誌。而此是溫祚王故城。故人以爲溫祚王所造云矣。上曰。今距溫祚王時。千有餘年。則此亭安知其必於其時所造乎。命膺曰。甲子年築城之前。此不過古來荒廢之地。而至今流傳。祗是溫祚故都。則謂之其時所製者。亦不可謂無所據矣。上曰。嘗聞皇明副摠管程龍。畵蘭數叢。又畵龍於壁上。天欲雨則雲氣常出其間。或禱雨有應云。至今有舊跡之可見者乎。命膺曰。以鄭斗卿畵蘭歌觀之。其時程使之畵壁。可以知之。而今則年久壁頹。無以尋見其筆跡矣。上曰。丙子年。淸人砲丸。及於行宮。仁祖大王。移御于此亭。故肅廟戊辰年幸行時。亦臨此處。今日予又來見。益切感懷矣。枕戈之扁。誰所名也。命膺曰。先朝辛未年。故留守李箕鎭。扁以今名云矣。上謂命膺曰。卿則姑爲先退。命膺承命退出。上乘輿出枕戈亭。詣鍊兵館降輿。御正堂。承旨史官及侍衛諸臣。各以次入就侍立位。上曰。領左相守禦使入侍。尙喆命善命膺。以次進伏。尙喆曰。俄間聖體諸節。更若何。上曰。一樣矣。上曰。今番動駕。寔遵列聖朝攸行之例。所過程路。殆近百餘里。前後日字。亦爲七八日。百官軍兵之驅馳勞苦。實爲矜慮。至於三邑民人。其所矜恤。尤非尋常。且其顒望之餘。若無實惠之及。則何以慰民情而安予心乎。列聖朝此路幸行時。皆有特恩於民間。故予亦遵此德意。今秋大同稅。竝命蠲減。以爲一分救濟之道。此外其他弊瘼。亦或隨聞釐革。而惟此山城之民。尤不可無別般施惠之政矣。卿等旣已登筵。凡所矯弊釐瘼之道。相與講究。一一稟定。可也。明將回鑾。予心實有所戀戀不能忘者矣。尙喆曰。聖敎至此。臣等豈不思所以仰體之道乎。已與僚相及守禦使。爛熳講確。而守禦使今又登筵。使之陳達。好矣。至於大同稅之命減。實爲民惠之大者。而以殿下恤民之至意。猶有所不慊於聖衷。又此下詢。臣等不勝欽歎矣。此外他弊。亦爲釐革。則豈不好乎。上曰。守禦使陳所見。可也。命膺曰。伏承聖敎。不勝感歎矣。今番動駕。式遵舊典。而沿路民人之蒙被惠澤。亦可謂至矣。然又承下詢。臣敢不竭其所見。以爲仰達乎。頃於行宮入侍時。亦以此事仰奏。而大抵山城民人之弊。莫如保恤庫債錢事也。當初給債。雖出於取息補用之計。而今則行之已久。本錢已盡。利息猶存。至於徵隣徵族。闔境騷擾。自將校胥吏。下至軍卒平民。而無一人得免於此弊者矣。上曰。日前筵中。已聞此事。而極爲矜惻矣。旣知爲民弊端。則雖大於此之事。予何惜而何難乎。此則一倂蕩滌。以紓其倒懸之急。可也。命善曰。恤民之聖意。孰不欽仰。而此若全數蕩滌。則經用之見縮。亦是可念處也。上曰。肅宗大王嘗下敎曰。苟利於民。雖肌膚何惜。先大王每以此敎。稱道於絲綸之間。予小子在傍承聞。至今莊誦于中矣。自予嗣服以後。每念二聖之德。必思仰體之道。凡於便民利民之事。奚但肌膚之不惜乎。至於若干國用之見縮。尤何足顧恤也。尙喆曰。伏聞聖敎。不勝感歎矣。臣等極爲無狀。雖不能仰贊聖德之萬一。亦豈不奉承至意乎。債弊顚末。臣亦詳聞於守禦使。而此若蕩滌。則民之蒙惠。可謂莫大於此矣。上命書傳敎曰。駕臨本府。先問民瘼。所謂保恤庫取利錢。爲最痼弊云。宜施蘇革之政。俾有息肩之道。前後城內民人債錢蕩滌。文劵燒火。繼此支放等節。問諸守禦使。綽有從便之方。依此知悉擧行。尙喆命善曰。伏見傳敎。辭旨懇惻。雖無知下民。若聞此敎。則必皆感泣舞蹈矣。上曰。債錢取息。爲本廳支放之資云。此旣蕩滌。則不可無推移給代之道。此則守禦使商量陳達。可也。命膺曰。今此保恤庫債錢四千兩之特敎蕩滌。誠是城民生死骨肉之恩也。惟是留營支放四百兩。不可無區處之道。以臣前所請得廣州結錢一千四百兩。劃送保恤庫。以充支放等需用。或有用餘。貯留該庫。以備不虞之費。何如。上曰。依爲之。出擧條命膺曰。日前筵中。自上俯軫幸行操鍊時。臣營責應之浩繁。劃給關西小米二千石。而昨年海西添餉小米。以價賤不能賣。臣與道臣。往復相議。仍留黃鳳兩邑。以守廳穀。使之糶糴矣。今番責應錢穀。一皆取用於臣廳管餉錢穀。無他稱貸之事。若又賣彼償此。則轉換之際。自多弊端。今番費入。直爲據實會減於管餉錢穀。而城操之十五年不行。輒因費入之難辦。今此關西小米二千石。一依海西小米例。仍留該邑糶糴。以三千石耗三百石。逐年作錢。儲留於留營。以爲城操後試射放犒賞之費事。成節目。永久遵行。何如。上曰。依爲之。出擧條命膺曰。山城古有所捧釜鼎錢二百八十兩。間年貿炭貿鹽。或埋或燔。而皆內外營校吏輩。自下經紀。故所謂炭鹽。有名無實。自今付之留營別將。每當炭鹽貿取時。必看色於守禦使。守禦使遣親信將校。斗量捧上後。炭則依前埋置。鹽則依江華黃州例。作爲鹽山。其留營別將之不勤擧行者。解由拘礙。則庶或有實效。故敢達。上曰。依爲之。出擧條國榮曰。守禦廳京哨官鄕哨官。其數不少。而薄料聊賴。甚爲可矜矣。臣待罪該廳時。以本廳屯窠豊薄。爲渠輩久勤差送之階。無或越次。俾有實效矣。聞近來因復廢却云。自朝家有一番定式。然後該廳。亦當永久遵行。以此出擧條。定式分付。何如。上曰。依爲之。出擧條上曰。廣州府尹率父老入侍。廣州府尹宋煥億。率父老等進前。上命有防諭父老等曰。今此擧動。屢日貽弊。爾等之勞苦奔走。不言可知。予豈食息暫忘乎。聞爾等以保恤庫債錢。每當輸納之時。擧不免愁苦之歎云。予於此。益不勝惻然矜憐也。旣知爲爾等愁苦之端。則以予軫恤之心。何惜其蕩滌乎。今已下敎。爾等之前後債錢。一竝蕩滌。此或爲爾等一分息肩之道乎。父老等皆曰。臣等以債錢之弊。至於隣里離散。親族不保之境矣。伏蒙國家如天之恩澤。有此蕩滌之命。臣等自此以後。得免徵納之苦。庶有生活之樂。此於臣等。不啻爲生死骨肉之澤。感泣攢祝。不知所達矣。上曰。保恤庫債錢文劵。令該廳將校。皆爲持入。可也。守禦廳敎鍊官。抱文劵積置庭下。上曰。前後文劵。皆爲入來乎。命膺曰。自當初給債時節目。至今二十餘年文劵。皆爲持入矣。上曰。文劵何其多也。命膺曰。積年所聚之文簿。其數不些矣。上仍命敎鍊官。持文劵於館前轅門父老聚集處。放火焚之。上命有防諭父老等曰。債錢文劵。今皆燒火。爾等此後。則可免徵債之患矣。父老等起伏且拜曰。國家之愛恤臣等。至於此極。臣等雖死。何以報國恩乎。仍皆感泣流涕。擧手頌祝曰。吾君恩德。如天罔極。臣等今日以後。可得保其生而安其業矣。上又命有防諭之曰。保障重地。比他自別。故朝家之顧恤。亦非尋常。爾等如欲圖報國恩。則必須訓導其子孫。安樂其生業。毋負國家之德。此所以報國家之恩也。今年大同稅。亦令依他邑除減。此亦於爾等。爲實惠否。父老等曰。大同稅亦爲蠲減。臣等之蒙惠。至矣盡矣。上命煥億率父老等先退。上曰。守禦使率領賞軍卒。轅門內待令。可也。命膺承命退出。率領賞軍卒。來待館前。上曰。兵戶曹木布入之。仍命宣傳官呼名頒賞訖。命諸軍退出。上命書傳敎曰。山城校卒。勤勞過多。試取時偶然落漏。渠輩情願。必欲觀親臨試才云。還宮後鍊戎臺試射。一體待令。又命書傳敎曰。山城校卒追試射之類。令本府先設初試入格之類待令。規矩依今番隨駕將校初試例擧行。上命大臣先退。尙喆命善。先爲退出。少頃。上乘輿復詣西將臺。行夜操禮。如上晝操儀禮畢。上乘輿還行宮。諸臣以次退出。時已三更五點矣。